Document ID: 31987R3534

*****
ΚΑΝΟΝΙΣΜΟΣ (ΕΟΚ) αριθ. 3534/87 ΤΗΣ ΕΠΙΤΡΟΠΗΣ
της 24ης Νοεμβρίου 1987
για την κατάταξη προϊόντων στη διάκριση 16.04 Ε του κοινού δασμολογίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 για τα μέτρα που πρέπει να ληφθούν για την ομοιόμορφη εφαρμογή του κοινού δασμολογίου (1), όπως τροποποιήθηκε τελευταία από τον κανονισμό (ΕΟΚ) αριθ. 2055/84 (2), και ιδίως το άρθρο 3,
Εκτιμώντας:
ότι, για να εξασφαλιστεί η ομοιόμορφη εφαρμογή της ονοματολογίας του κοινού δασμολογίου, πρέπει να αποφασιστούν διατάξεις όσον αφορά τη δασμολογική κατάταξη των κατεψυγμένων κομματιών τόνου (tuna loins) χωρίς δέρμα, τα οποία έχουν προψηθεί με ατμό και με νερό, με σκοπό μεταξύ άλλων να διευκολυνθεί η απόσπαση του δέρματος. Με τη θερμική επεξεργασία οι πρωτεΐνες του ψαριού έχουν πήξει εν μέρει·
ότι η κλάση 03.01 του κοινού δασμολογίου που έχει προσαρτηθεί στον κανονισμό (ΕΟΚ) αριθ. 950/68 του Συμβουλίου (3), όπως τροποποιήθηκε πρόσφατα από τον κανονισμό (ΕΟΚ) αριθ. 2184/87 (4), αφορά τα νωπά ψάρια (ζωντανά ή μη), διατηρημένα με απλή ψύξη ή κατεψυγμένα· ότι η κλάση 16.04 αφορά τα παρασκευάσματα και τις κονσέρβες ψαριών·
ότι το συγκεκριμένο ψάρι, λόγω της θερμικής επεξεργασίας που έχει υποστεί, έχει χάσει το χαρακτήρα εμπορεύματος της κλάσης 03.01· ότι, κατά συνέπεια, πρέπει να καταταχθεί στην κλάση 16.04, και ότι μέσα στην κλάση αυτή πρέπει να επιλεγεί η διάκριση 16.04 Ε·
ότι οι διατάξεις του παρόντος κανονισμού είναι σύμφωνες με τη γνώμη της Επιτροπής Ονοματολογίας του Κοινού Δασμολογίου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατεψυγμένα κομμάτια τόνου (tuna loins) χωρίς δέρμα, τα οποία έχουν προψηθεί με ατμό και με νερό, με σκοπό, μεταξύ άλλων, να διευκολυνθεί η απόσπαση του δέρματος, και των οποίων οι πρωτεΐνες έχουν εν μέρει πήξει πρέπει να κατατάσσονται στο κοινό δασμολόγιο στη διάκριση:
16.04 Παρασκευάσματα και κονσέρβες ψαριών, στα οποία συμπεριλαμβάνεται το χαβιάρι και τα υποκατάστατα αυτού:
Ε. Τόνοι.
Άρθρο 2
Ο παρών κανονισμός αρχίζει να ισχύει την εικοστή πρώτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Νοεμβρίου 1987.

Labels: 3
17
6